澹庵坐上觀顯上人分茶
作者：楊萬里
朝代：宋

paragraphs: 分茶何似煎茶好，煎茶不似分茶巧。
蒸水老禪弄泉手，隆興元春新玉爪。
二者相遭兔甌面，怪怪奇奇真善幻。
紛如擘絮行太空，影落寒江能萬變。
銀瓶首下仍尻高，注湯作字勢嫖姚。
不須更師屋漏法，只問此瓶當響答。
紫微仙人烏角巾，喚我起看清風生。
京塵滿袖思一洗，病眼生花得再明。
漢鼎難調要公理，策勳茗椀非公事。
不如回施與寒儒，歸續茶經傳衲子。